Lars Aagaard (M), 2025-04-23:
Tak, formand.
Og tak til ordførerne for bemærkningerne til lovforslaget.
Når virksomheder i Danmark sætter gang i produktionen, vil det for nogle medføre, at der kommer noget overskudsvarme.
Den overskudsvarme skal vi udnytte bedre, end vi har gjort indtil nu, og derfor er vi mange, der står sammen om at fjerne prisloftet.
Det var ønsket med den politiske aftale, som blev indgået den 17. januar 2025, og den implementerer vi så nu.
Vi fjerner en konkret barriere og giver friere rammer lokalt.
Det betyder, at fjernvarmeselskaberne fremover vil have et større ansvar, og det er vigtigt at fremhæve, for med frihed følger der et ansvar.
Fjernvarmeselskaberne skal sikre, at den udnyttelse, der nu kan ske af overskudsvarmen, sker økonomisk ansvarligt og til gavn for forbrugerne.
Det er helt rigtigt, at det kan indebære en risiko for, at varmepriserne nogle steder bliver højere, end hvis vi ikke ophævede prisloftet.
Der har partierne bag den politiske aftale kigget hinanden i øjnene, og vi er blevet enige om, at det er en risiko, som vi er villige til at løbe for at give bedre rammer for udnyttelse af overskudsvarmen.
Man kan kalde det en form for krammer til fjernvarmesektoren.
Vi tror på, at folk lokalt er kompetente til at lave den afvejning.
Jeg vil dog gerne understrege, at fjernvarmeselskaberne fortsat vil være omfattet af øvrige regler om priser i varmeforsyningsloven.
Priserne må ikke være urimelige eller overstige, hvad der er de nødvendige omkostninger, som kan begrundes.
Så er der fra januar i år trådt et nyt forbrugerprisloft i kraft.
Det skal give mere gennemsigtighed i varmepriserne og give forbrugerne bedre mulighed for at vælge fjernvarmen fra, hvis den er for dyr.
Derudover skal overskudsvarmeprojektet fortsat godkendes af kommunen, inden det igangsættes, ligesom det gælder for alle andre fjernvarmeprojekter.
Ophævelsen af prisloftet skønnes at have en lille negativ indflydelse på klimaregnskabet i form af en stigning i CO 2 -udledningen på 0,1 mio. t i 2030.
Jeg vil godt her lige komme med to bemærkninger til det.
Jeg ved godt, at man helst vil bruge den statistik, som man selv har lavet, men jeg vil alligevel generelt advare imod, at vi her i Folketinget alt for frit vælger.
Når vi har forhandlinger, hvor der ligger beregninger fra ministeriet, er det det, der ligger til grund, og der er vurderingen, altså at det betyder en stigning på 0,1 mio. t, altid behæftet med usikkerhed.
Men det vigtige i den her sammenhæng er egentlig noget andet, for i forhold til at det kan være okay, at det øges, er der er to ting, vi skal være opmærksomme på.
Det ene er, at vi har et klimamål, og det vil sige, at mange bække små kan gøre, at vi kommer i uføre i forhold til at nå målet, og der er vi så enige om med den her aftale at stå skulder ved skulder, for ellers skal vi kigge på så at gøre noget andet ved industriens udledninger.
Det andet er, at uanset hvilke CO 2 -effekter der vil være i 2030, vil de være midlertidige, for når vi kigger lidt længere frem, vil de kilder, hvor overskudsvarmen kommer fra, jo være grønne, og det vil sige, at allerede fra 2035 vil den lille vurderede stigning i 2030 sådan set være væk.
Så på den lange bane er det her supersuperfint.
Jeg er glad for, at de partier, der indførte overskudsvarmeprisloftet for nylig – Moderaterne var jo ikke blandt dem – er enige i, at det skal ændres, og at jeg som minister kan få lov til at fremsætte det lovforslag, der ændrer det, og at de står bag den aftale.
Så tak til alle partierne, der indførte prisloftet, for, at de også er med til at fjerne det igen.
Og så ser jeg frem til den videre behandling af lovforslaget.